
1. Ievads
[bookmark: _Ref167099101]Saskaņā ar Valdības rīcības plāna[footnoteRef:2] 36.7. punktu un Ministru kabineta un Latvijas Pašvaldību savienības vienošanās un domstarpību 2023. gada 24. oktobra protokolu “Par 2024. gada budžetu un budžeta ietvaru 2024. – 2026. gadam”[footnoteRef:3] Tieslietu ministrijai sadarbībā ar Finanšu ministriju ir dots uzdevums līdz 2024. gada 1. maijam izstrādāt un iesniegt Ministru kabinetā Informatīvo ziņojumu par priekšlikumiem 2023. gadā spēkā esošo kadastrālo vērtību un metodikas izmantošanu nekustamā īpašuma nodokļa  (turpmāk – NĪN) aprēķinam 2025. gadam.  [2:  Pieejams: https://www.mk.gov.lv/lv/ministru-kabineta-darbibu-regulejosie-dokumenti.]  [3:  Ministru kabineta 2023. gada 24. oktobra sēdes protokols Nr. 53 52. §; Pieejams: https://tapportals.mk.gov.lv/meetings/protocols/fb5d3565-84f7-4c0c-ac9c-f438466af628#meeting-protocol-preview-53] 

Kadastrālā vērtība ir valsts reģistrā reģistrēta nekustamā īpašuma vērtība, kas tiek noteikta automatizēti un saskaņā ar vienotiem vērtēšanas kritērijiem, t.sk. nodokļu un nodevu vajadzībām. Latvijā kadastrālā vērtība tiek balstīta nekustamā īpašuma tirgus informācijā un kadastra objektu datos. Neaktuālas kadastrālās vērtības, kas ilgstoši nesniedz patiesu informāciju par valstī esošo nekustamo īpašumu objektu vērtību, negatīvi ietekmē investīciju piesaisti[footnoteRef:4], teritoriju attīstību, dažādus politikas plānošanas lēmumus un lēmumus par attīstības jautājumiem dažādās jomās. Šā brīža kadastrālā vērtība tiek balstīta 2012. gada tirgus informācijā[footnoteRef:5], kas arī nosaka nepieciešamību to aktualizēt, jo nekustamā īpašuma tirgus ir būtiski mainījies.  [4:  Atbilstoši Latvijas Darba devēju konfederācijas (LDDK) sniegtajai informācijai Eiropas Savienībā ir vairākas valstis, kurās nodokļu vajadzībām izmantotās kadastrālās vērtības nesalīdzināmi  “ilgstošāk nesniedz patiesu informāciju par valstī esošo nekustamo īpašumu objektu vērtību”, tomēr piesaistīto investīciju līmenis tur ir ievērojami augstāks, nekā Latvijā.]  [5:  Atbilstoši Nekustamā īpašuma valsts kadastra likuma pārejas noteikumu 38.punktam līdz 2024. gada 31.decembrim ir spēkā Ministru kabineta  2014. gada 23. decembra noteikumi Nr. 838 “Noteikumi par kadastrālo vērtību bāzi 2016., 2017., 2018. un 2019. gadam”, kas izstrādāti, balstoties uz  2012. un 2013. gada nekustamā īpašuma tirgus informāciju.] 

Sadarbībā ar partneriem[footnoteRef:6] esošajā kadastrālās vērtēšanas metodikā ir apzinātas vismaz 29, t.sk. sistēmiskas, problēmas, kā rezultātā ne vienmēr ir nodrošināta kadastrālo vērtību objektivitāte, savstarpējais samērīgums un taisnīgums starp dažādu īpašumu kadastrālajām vērtībām. Kā īpaši nepieņemama situācija tika identificēta ekskluzīvu un premium īpašumu kadastrālo vērtību sistēmiska pielīdzināšana blakus esošu parastu īpašumu kadastrālajām vērtībām jeb fakts, ka no vērtību viedokļa zemāk vērtētajās vērtību zonās sistēmiski netiek identificēti tirgū būtiski augstāk vērtētie īpašumi (ekskluzīvie, premium) salīdzinājumā ar zonā tipiskajiem īpašumiem. Tāpat tirgū augstāk vērtētajās vērtību zonās kadastrālās vērtēšanas metodika sistēmiski neidentificē īpašumus, kuri ir būtiski mazvērtīgāki, salīdzinot ar zonā tipiskajiem vērtīgajiem īpašumiem. Ņemot vērā Latvijas vēsturisko situāciju, kurā no īpašumu vērtību viedokļa ir ļoti maz homogēnu zonu, kurās esošie īpašumi būtu salīdzinoši līdzīgi, šī sistēmiskā neatbilstība rada būtisku netaisnību starp īpašumiem noteiktajām kadastrālajām vērtībām. Arī OECD eksperti š.g. 30.aprīļa Saeimas Tautsaimniecības komisijas sēdē  uzsvēra, ka var domāt par īpašuma nodokļa palielināšanu, atjaunināt kadastra sistēmu, balstot to tirgus vērtībās, jo pašlaik kadastra sistēmā cenas tiek noteiktas vienlīdzīgā līmenī, tātad ļoti dārgiem un augstas klases īpašumiem ir līdzvērtīgi nodokļi kā zemākas vērtības īpašumiem. Ar sadarbības partneriem panākta vienošanās par turpmāk obligāti veicamajiem darbiem, lai nodrošinātu kadastrālo vērtību atbilstību starptautiski noteiktiem principiem, nodrošinot līdzīgu nekustamo īpašumu kadastrālo vērtību proporcionālu savstarpēju atbilstību, kā arī, lai tirgū būtiski dažādi vērtētu īpašumu kadastrālo vērtību savstarpējās atšķirības būtu proporcionālas tirgū esošajām tendencēm. Darbu izpildei būs jāveic vairāki secīgi soļi, līdz nospraustie mērķi tiks sasniegti.  [6:  Latvijas Īpašumu vērtētāju asociācija; Latvijas Nekustamo īpašumu darījumu asociācija; Latvijas Pašvaldību savienība; Rīgas Dome, Finanšu ministrija; Labklājības ministrija; Vides aizsardzības un reģionālās attīstības ministrija; Ekonomikas ministrija – turpmāk – "sadarbības partneri”.] 

Kadastrālā vērtība tiek izmantota vairāk kā 20 dažādiem mērķiem (sk. 1. pielikumu), no kuriem fiskāli ietilpīgākais ir NĪN aprēķins, līdz ar to tieši kadastrālās vērtības izmantošana NĪN aprēķinam ir apskatīta šajā ziņojumā. Tā kā kadastrālās vērtēšanas metodikas pārmaiņas būtu gan jātestē, gan jāpilnveido, izmantojot jaunus pieejamos datu avotus, kas ir gan finanšu, gan citu resursu ietilpīgi, plānotie kadastrālo vērtību aktualizācijas soļi būtu veicami pakāpeniski, neradot papildus fiskālo ietekmi sabiedrībai saistībā ar dažādiem maksājumiem, kuru aprēķinā tiek izmantota kadastrālā vērtība.[footnoteRef:7] [7:  Priekšlikumi likumprojektam “Grozījumi Nekustamā īpašuma valsts kadastra likumā” Nr.288/Lp14; Pieejams: https://titania.saeima.lv/LIVS14/saeimalivs14.nsf/webSasaiste?OpenView&restricttocategory=288/Lp14] 

Jautājums, uz kuru šajā informatīvajā ziņojumā tiek meklēta atbilde, ir: pie kādiem nosacījumiem aktualizētās kadastrālās vērtības, kas aprēķinātas pēc uzlabotas metodikas, būtu optimāli izmantot NĪN aprēķinam. Ziņojums iezīmē arī kadastrālās vērtēšanas metodikas pilnveides trīs posmus. 

2. Kadastrālās vērtēšanas metodikas pilnveides posmi[footnoteRef:8] [8:  Šajā nodaļā tiek apskatīti veicamie pasākumi, lai pilnveidotu kadastrālās vērtēšanas metodiku un aktualizētu kadastrālās vērtības, šo jautājumu apskatot izolēti no nodokļu un citu maksājumu, kuru aprēķinā tiek izmantota kadastrālās vērtība, analīzes (proti, iesniegto priekšlikumu Kadastra likuma grozījumu kontekstā domājam “universālo kadastrālo vērtību”).] 


2023. gada nogalē Valsts kancelejas Inovācijas laboratorijas koprades darbnīcu ciklā, iesaistot sadarbības partnerus, esošajā kadastrālās vērtēšanas metodikā tika apzinātas vismaz 29 sistēmiskās problēmas, kā arī panākta vienošanās par nepieciešamību izveidot ilgtspējīgu kadastrālās vērtēšanas sistēmu. Vienlaikus, ņemot vērā veicamo uzlabojumu lielo apjomu, tika diskutēts arī par nepieciešamību atsaistīt aktualizēto kadastrālo vērtību no nodokļu administrēšanas un citiem publiskajiem maksājumiem, lai ļautu uzlabojumus soli pa solim nodot sabiedrības vērtējumam, tādejādi gūstot arī ieteikumus tālākām pilnveidēm. Tas ļautu noteikt elastīgāku termiņu kadastrālās vērtēšanas sistēmas pilnveidei, kas veicinātu jēgpilnāku kadastrālās vērtības izmantošanu dažādiem mērķiem. 
Šobrīd Valsts zemes dienests, konsultējoties ar sadarbības partneriem un veicot datos balstītu izpēti, turpina Inovācijas laboratorijā uzsākto darbu pie kadastrālās metodikas apzinātajām sistēmiskajām problēmām (sk. 2. pielikumu). Uzlabojumi ieviešami pakāpeniski pa posmiem, tos kvantificējot. 
Kadastrālo vērtību aktualizēšana ir veicama trīs posmos, pilnveidojot kadastrālās vērtēšanas metodiku un datu kvalitāti līdz brīdim, kad tā atbildīs Nekustamā īpašuma valsts kadastra likumā[footnoteRef:9] (turpmāk – Kadastra likums) noteiktajiem kadastrālajā vērtēšanā piemērojamiem principiem. Kadastrālās vērtēšanas principu ieviešana ir būtisks priekšnosacījums, lai aktualizētās kadastrālās vērtības varētu piemērot NĪN aprēķinam. Tieši attiecībā pret NĪN aprēķinu ir īpaši svarīgi nodrošināt kadastrālo vērtību objektivitāti, savstarpējo samērīgumu un taisnīgumu. Nodokli maksā katru gadu un nodokļa regulējumā samērīgumu un taisnīgumu attiecībā pret nodokļa maksātāju nav iespējams īstenot, ja tirgū dārgāk vērtēta nekustamā īpašuma kadastrālā vērtība ir proporcionāli mazāka, nekā tirgū esoša sliktāka īpašuma kadastrālā vērtība. Kadastrālās vērtēšanas metodika nerisina nodokļu politikas jautājumus. Vienlaikus ir jāuzsver, ka sākotnēji identificēto problēmu risinājumi tiek modelēti uz nelielām teritorijām un vēlāk konstatētās likumsakarības tiek pārbaudītas visas valsts mērogā, kas ļauj pilnvērtīgāk pārliecināties par izvēlēto pilnveidojumu atbilstību izvirzītajiem mērķiem. [9:  Turpat.] 

Kadastrālās vērtēšanas metodikas pilnveides pirmais posms (2024. gads) tiek īstenots šobrīd, 2024. gadā, līdz universālo kadastrālo vērtību bāzes apstiprināšanai. Lai kadastrālās vērtības atbilstu nekustamā īpašuma tirgus situācijai, izšķiroša nozīme ir Kadastra informācijas sistēmā (turpmāk – Kadastrs) reģistrēto nekustamā īpašuma objektu datu kvalitātei (t.sk. datu pilnīgumam) un kadastrālās vērtēšanas metodikai, kā arī izvērtējumam – kuri Kadastrā reģistrētie datu veidi korelē ar īpašumu vērtībām tirgū. To datu, kas būtiski raksturo īpašumu vērtības tirgū, esībai Kadastrā, kā arī datu atbilstībai faktiskajai situācijai (datu kvalitāte) ir izšķiroša ietekme nekustamā īpašuma tirgus darījumu datu analīzē, kas ietekmē kadastrālo vērtību atbilstību tirgus situācijai. Tādējādi pirmajā posmā ir paredzēts primāri uzlabot atsevišķu datu veidu atbilstību faktiskajai situācijai, kā arī veikt metodikas izmaiņas gan attiecībā uz universālās, gan fiskālās kadastrālās vērtības noteikšanas metodiku. Proti:
· līdz 2024. gada 1. oktobrim tiks pilnveidoti normatīvie akti, lai kadastrālās vērtības aprēķinā izmantotu Apgrūtināto teritoriju informācijas sistēmas datus, atsakoties no vēsturiski mērniecības procesos iegūto datu izmantošanas;
· ēkas faktiskā stāvokļa noteikšanā paredzēts atteikties no normatīva nolietojuma – būvkonstrukciju iespējamās kalpošanas ilguma[footnoteRef:10], un pāriet uz vērtējumiem, kas balstās uz ēku faktisko stāvokli kopumā, vērtējumam izmantojot vienotas ēkas vērtējuma pazīmes katrai vērtējuma klasei (vizuālais novērtējums); [10:  atšķirībā no šobrīd noteiktā regulējuma, kas paredz, ka ēkas nolietojumu nosaka procentos, ņemot vērā ēkas konstruktīvo elementu īpatsvaru ēkā, katra ēkas konstruktīvā elementa nolietojumu, kuru nosaka, ņemot vērā katra ēkas konstruktīvā elementa tehniskā stāvokļa vizuālo novērtējumu, normatīvo nolietojumu (būvkonstrukciju teorētiskais kalpošanas ilgums).] 

· tiks sakārtots regulējums attiecībā uz nekustamā īpašuma lietošanas mērķu noteikšanu neapbūvētai apbūves zemei, balstot to teritorijas plānošanas procesos jau pieņemtajos lēmumos. Šāda pieeja precīzāk atspoguļos neapbūvētas zemes izmantošanas potenciālu;
· tiks veikti uzlabojumi kadastrālās vērtēšanas metodikā, balstoties uz jaunākām atziņām, kas iegūtas Valsts kancelejas Inovācijas laboratorijas laikā, sabiedrības līdzdalības procesos un veicot tirgus datu analīzi. Plānoto izmaiņu apjomu un iespējas ierobežo Valsts zemes dienesta informācijas sistēmas iespējas un budžeta nepieejamība izmaiņu ieviešanai, tāpēc izmaiņas skars dažādus esošus korekcijas koeficientus, jo tos ir iespējams ieviest bez ieguldījumiem informācijas sistēmās.
Faktiski pirmā posma īstenošanas mērķis ir uzlabot atsevišķu datu atbilstību (datu kvalitāti), kā arī veikt izmaiņas kadastrālās vērtēšanas metodikā, kas neprasa lielus automatizētās sistēmas pārbūves darbus, bet kas varētu būtiski raksturot īpašumu vērtības tirgū, lai nākamajos kadastrālās vērtēšanas sistēmas uzlabošanas posmos panāktu efektīvākus sistēmas uzlabojumus. 
Universālā kadastrālo vērtību bāze ar jauniem korekcijas koeficientiem tiks izstrādāta pirmā posma ietvaros un šobrīd tiek plānots to publicēt līdz 2024. gada 1. oktobrim. Tā stāsies spēkā 2025. gada 1. janvārī un darbosies līdz brīdim, kad stāsies spēkā Ministru kabineta apstiprināta jaunā kadastrālo vērtību bāze, kas tiks izstrādāta otrajā posmā un kuras spēkā stāšanās izbeigs pārejas periodu, kurā darbosies divas spēkā esošas kadastrālās vērtības: fiskālā un universālā.
Kadastrālās vērtēšanas metodikas pilnveides otrajā posmā (2025. - 2027. gads) tiks nodrošināta Kadastra likumā[footnoteRef:11] ietverto principu pilnvērtīga ieviešana (izņemot vienota īpašuma novērtēšanas principu), primāri nodrošinot savstarpējo taisnīgumu un samērīgumu starp dažādu īpašumu kadastrālajām vērtībām, lai tirgū būtiski dažādi vērtētu īpašumu kadastrālo vērtību savstarpējās atšķirības būtu proporcionālas tirgū esošajām tendencēm, vienlaikus nodrošinot līdzīgu nekustamo īpašumu kadastrālo vērtību proporcionālu savstarpēju atbilstību. Tāpat šajā posmā tiks rasti risinājumi tam, kā identificēt būtiski mazvērtīgākus īpašumus, kas atrodas tirgū augstāk vērtētajās vērtību zonās, kur tipiskie īpašumi ir kvalificējami kā ekskluzīvi vai premium, un kur mazvērtīgākās zonās ir neliels īpatsvars ar ekskluzīviem/premium īpašumiem. Paredzēts arī radīt sistēmu, lai identificētu un kadastrāli novērtētu tirgū absolūtās summās visnevērtīgākos īpašumus un absolūtās summās visvērtīgākos īpašumus apstākļos, kad ir ļoti maz darījumu datu ar tiem. Ņemot vērā Latvijas vēsturisko situāciju, kurā no īpašumu vērtību viedokļa ir ļoti maz homogēnu vērtību zonu, kurās esošie īpašumi būtu salīdzinoši līdzīgi, šīs sistēmiskās problēmas novēršana prasīs gan inovatīvus, gan laikietilpīgus risinājumus. Ir svarīgi uzsvērt, ka nav iespējams saņemt sabiedrības akceptu attiecībā uz  kadastrālo vērtību taisnīgumu, ja ekskluzīvi vai premium segmenta īpašumi kadastrāli tiek novērtēti it kā tie būtu tikpat vērtīgi kā blakusesošie tipveida īpašumi.  [11:  Grozījumi, kas ietverti likumprojektā “Grozījumi Nekustamā īpašuma valsts kadastra likumā” Nr.288/Lp14; Pieejams: https://titania.saeima.lv/LIVS14/saeimalivs14.nsf/webSasaiste?OpenView&restricttocategory=288/Lp14.] 

Šajā posmā galvenais pārmaiņu mērķis ir noteikt īpašumu kadastrālās vērtības atbilstoši to ekonomiskajam labumam. Pārmaiņu mērķa sasniegšanai plānots kadastrālās vērtēšanas metodikā pilnvērtīgāk iestrādāt visas nekustamā īpašuma vērtēšanas standartos noteiktās vērtēšanas pieejas (izmaksu pieeju, darījumu salīdzināšanas pieeju un ienākumu kapitalizācijas pieeju, t.sk. lietošanas vērtību). Šāda kadastrālās vērtēšanas sistēmas attīstība kalpos kā pamats pārējai uz vienota īpašuma novērtējuma principu kadastrālās vērtēšanas metodikas pilnveides trešajā posmā.
Tāpat tiks pilnveidots regulējums attiecībā uz apbūvētās zemes kadastrālo vērtību bāzes noteikšanu, tuvinoties principiem, kas pastāv apbūvētiem nekustamajiem īpašumiem tirgū. Tiks arī pilnveidots regulējums attiecībā uz datu veidiem, kas tiek izmantoti kadastrālās vērtības aprēķinā konkrētām apbūvētām zemes vienībām, t.sk., vērtējot iespēju atteikties no manuālu datu radīšanas (lietošanas mērķi) situācijā, kad par apbūvētām zemēm dati par apbūvi jau ir pieejami Kadastrā un tie ir automatizēti izmantojami.
Vērtējot plašākas nekustamā īpašuma tirgus informācijas izmantošanu kadastrālajā vērtēšanā, vienlaikus jāpārskata esošo vērtību zonu un tajās noteikto bāzes vērtību skaitu, lai publiskotajos vērtību zonu pamatojumos pilnvērtīgi atspoguļotu konstatētās attiecības tirgū, īpašu uzmanību pievēršot informācijas pasniegšanas vienkāršībai un izsekojamībai. 
Šajā posmā būtiska ir vienošanās ar sadarbības partneriem par rezultātu pārbaudes veidu un algoritmiem, kuru ietvaros sabiedrība var pārbaudīt kadastrālo vērtības atbilstību Kadastra likumā[footnoteRef:12] ietvertajam mērķim, proti, ka masveida vērtēšanā noteiktās kadastrālās vērtības ir objektīvas, savstarpēji samērīgas un taisnīgas. [12:  Turpat.] 

Kadastrālās vērtēšanas metodikas pilnveides otrā posma īstenošanas rezultātā tiks izstrādāta un pieņemta Ministru kabinetā kadastrālās vērtēšanas metodika un šai metodikai atbilstoša kadastrālo vērtību bāze, kas būs izmantojama tālākās NĪN politikas izstrādei, NĪN prognozes aprēķināšanai. 
[bookmark: _Hlk172713619]Atbilstoši Kadastra likuma Pārejas noteikumu 43.4 punktam Ministru kabinetam fiskālās kadastrālās vērtības darbības laikā ir dotas tiesības veikt izmaiņas fiskālās kadastrālās vērtības aprēķina metodikā, lai nodrošinātu līdzīgu nekustamo īpašumu kadastrālo vērtību savstarpēji labāku proporcionālo atbilstību. Tādejādi kadastrālās vērtēšanas metodikas pilnveides otrajā posmā paralēli jaunas metodikas un tai atbilstošas kadastrālo vērtību bāzes izstrādei, atbilstoši pilnveides rezultātiem būs izvērtējamas arī iespējamās metodikas izmaiņas fiskālajās kadastrālajās vērtībās (piemēram, tiek plānots Kadastrā reģistrēt datus no Apgrūtināto teritoriju informācijas sistēmas, aizstājot vēsturiski saņemtos datus no mērniekiem), vienlaikus nemainot piemērojamo kadastrālo vērtību bāzi, kas visu otrā posma laiku paliks 2012. gada tirgus vērtību līmenī. Ņemot vērā jau secināto, attiecībā uz neapbūvētu, bet apbūvējamu zemju kadastrālo vērtēšanu, kadastrālās vērtēšanas metodikas pilnveides otrā posma laikā noteikti tiks nodrošināta šī segmenta labāka savstarpēji proporcionālā atbilstība, kas pēc sākotnējiem novērtējumiem šobrīd nepamatoti zemi kadastrāli novērtētos īpašumus tuvinās citu līdzīgu īpašumu spēkā esošajām kadastrālajām vērtībām. Līdzīgi tuvinājumi ir iespējami un visai ticami sagaidāmi arī citos nekustamo īpašumu segmentos, kas līdz šim nav bijuši kadastrāli novērtēti kā citi ļoti līdzīgi nekustamie īpašumi.   
Kadastrālās vērtēšanas metodikas pilnveides trešais posms (no 2029. gada) nodrošinās vienota īpašuma (zeme kopā ar būvēm, kas uz tās atrodas) novērtējuma principa ieviešanu kadastrālo vērtību aprēķinā. Vienota īpašuma vērtēšanas principa ieviešana saistās ar nekustamo īpašumu tirgus darījumu analīzes stratēģijas pārmaiņām, kuru īstenošana efektīvi var notikt, ja ir veiksmīgi īstenoti iepriekšējie posmi, it īpaši tie pasākumi, kuri ir saistīti ar datu kvalitāti. Atbilstoši Kadastra likuma Pārejas noteikumu 49. punktam vienota īpašuma novērtēšanas principu jāsāk piemērot, izstrādājot kadastrālo vērtību bāzi 2029. un turpmākajiem gadiem. Tādejādi, ievērojot likuma 68.panta pirmo un otro daļu, Ministru kabinetam ne vēlāk kā līdz 2027.gada 15.jūnijam ir jāapstiprina kadastrālo vērtību bāze 2029. un turpmākiem gadiem.
Būtiski atzīmēt, ka pēc katra kadastrālās vērtēšanas metodikas pilnveides posma realizācijas ir svarīgi pārskatīt konstatēto problēmu aktualitāti, tās pārvērtējot un aktualizējot.

3. Normatīvais regulējums kadastrālo vērtību izmantošanai NĪN aprēķinam

Likums “Par nekustamā īpašuma nodokli” dod pašvaldībām tiesības savos saistošajos noteikumos (kurus tās publicē līdz pirmstaksācijas gada 1.novembrim) noteikt NĪN likmes no 0,2 līdz 3 procentiem no nekustamā īpašuma kadastrālās vērtības. 2024. gadā tāpat kā 2023. gadā ir spēkā Ministru kabineta 2014. gada 23. decembra noteikumi Nr. 838 “Noteikumi par kadastrālo vērtību bāzi 2016., 2017., 2018. un 2019. gadam”, kas ir piemērojami līdz 2024. gada 31.decembrim.[footnoteRef:13]  Tādējādi šā brīža kadastrālā vērtība tiek balstīta 2012. gada tirgus informācijā. [13:   Kadastra likuma pārejas noteikumu 38. punkts.] 

Nekustamā īpašuma tirgus informācijas analīze liecina, ka kopš 2012. gada nekustamo īpašumu tirgus darījumu cenas ir ievērojami mainījušās. Modelējot kadastrālās vērtības zemei un ēkām, kas balstītas 2022. gada nekustamā īpašumu tirgus informācijas datos, kadastrālās vērtības bāzes nosakot un kadastrālās vērtības aprēķinot atbilstoši šobrīd piemērojamajai spēkā esošajai kadastrālās vērtēšanas metodikai (skat. 1. attēlu 3. pielikumā), ir redzamas būtiskas atšķirības no šī brīža vērtībām (skat. 2. attēlu 3. pielikumā)[footnoteRef:14]. Tomēr jāuzsver, ka projektētās kadastrālās vērtības ir vidējās vērtības, kas aprēķinātas pēc spēkā esošās kadastrālās vērtēšanas metodikas un var mainīties pēc kadastrālās vērtēšanas metodikas aktualizācijas 2024. gadā. [14:  Datu modelēšana nav uzskatāma par juridiski saistošu. ] 

Būtisks kadastrālo vērtību pieaugums, piemērojot šī brīža NĪN normatīvo regulējumu, nozīmētu arī potenciālu NĪN maksājumu pieaugumu. Tas, ņemot vērā nepieciešamību koriģēt kadastrālās vērtēšanas metodiku, iezīmē vajadzību nodrošināt telpu kadastrālo vērtību aktualizācijas soļu veikšanu bez papildus būtiskas fiskālās ietekmes radīšanas.
 Aktualizētās kadastrālās vērtības izmantošana NĪN aprēķinam būtu iespējama pēc tam, kad kadastrālā vērtēšanas sistēma ir būtiski uzlabota, proti, sekmīgi īstenots otrais pilnveides posms. T.sk. nodrošinot nekustamo īpašumu kadastrālo vērtību savstarpējo proporcionālo atbilstību šo īpašumu savstarpējai tirgus vērtību atbilstībai, nepieļaujot situācijas, kurās ekskluzīvu vai premium īpašumu kadastrālās vērtības tiek noteiktas tādā pat vērtību līmenī, kā tirgū mazvērtīgāk vērtētiem īpašumiem.
Saeimā ir izskatīts un pieņemts likumprojekts “Grozījumi Nekustamā īpašuma valsts kadastra likumā” (Nr. 288/Lp14) (turpmāk – Likumprojekts). Likumprojekts kā vērtību izvirza aktuālas kadastrālās vērtības, paredzot tās aktualizēt vairākos etapos, pakāpeniski uzlabojot kadastrālās vērtēšanas metodiku. Priekšlikumi precizē regulējumu attiecībā uz šobrīd spēkā esošo kadastrālo vērtību izmantošanu NĪN un citiem maksājumiem valsts un pašvaldību budžetā, vienlaikus precizējot nosacījumus NĪN aprēķina balstīšanai uz aktualizētajām kadastrālajām vērtībām. 
[bookmark: _Hlk155952417]Likumprojektā ir noteikts masveida kadastrālās vērtēšanas mērķis – noteikto kadastrālo vērtību objektivitāte, savstarpējais samērīgums un taisnīgums - un pamatprincipi, kuru piemērošanas nosacījumi kadastrālās vērtēšanas metodikā secīgi jāiestrādā kadastrālās vērtēšanas noteikumos. Šobrīd spēkā esošā kadastrālās vērtēšanas metodika ir pilnveidojama vairākos soļos, strādājot ciešā sadarbībā ar sadarbības partneriem. Līdz ar to, lai darbs pie kadastrālo vērtību aktualizācijas neradītu negatīvu fiskālo ietekmi un lai saglabātu status quo attiecībā uz NĪN maksājumiem, tiek piedāvāts noteikt, ka no 2025. gada līdz brīdim, kad tiks pabeigti kadastrālās vērtēšanas metodikas pilnveidojumi (pabeigts otrais kadastrālās vērtēšanas metodikas pilnveides posms), Valsts zemes dienestam būs jāuztur divas kadastrālās vērtības. Lai skaidri noteiktu, kura kadastrālā vērtība tiek piemērota nodokļu, nodevu un citu maksājumu aprēķinam valsts un pašvaldību budžetā un kura tiek izmantota citām vajadzībām, pārejas periodā paredzēts, ka Valsts zemes dienests Kadastrā katram kadastra objektam aprēķina un reģistrē divas spēkā esošas kadastrālās vērtības: fiskālo kadastrālo vērtību un universālo kadastrālo vērtību.
Līdz kadastrālās vērtēšanas metodikas pilnveides otrā posma pabeigšanai fiskālā kadastrālā vērtība tiks izmantota nodokļu, piemēram, NĪN, administrēšanas vajadzībām, valsts nodevu un citu maksājumu valsts vai pašvaldības budžetā administrēšanai (izņemot maksu par zemes likumisko lietošanu). Savukārt, universālā kadastrālā vērtība tiks izmantota citām vajadzībām, piemēram, piespiedu dalītā īpašuma zemesgabala atsavināšanas cenas aprēķinam, termiņuzturēšanās atļauju piešķiršanai u.c.
Fiskālās kadastrālās vērtības Valsts zemes dienests turpinās aprēķināt atbilstoši 2024. gadā spēkā esošajai kadastrālo vērtību bāzei un normatīvajiem aktiem kadastrālās vērtēšanas jomā, kas ir piemērojami 2024. gada 31. decembrī[footnoteRef:15], kā rezultātā kadastrālās vērtības NIN vajadzībām tiks saglabātas līdzšinējā līmenī. [15:  Šobrīd spēkā ir Ministru kabineta 2020. gada 18. februāra  noteikumi Nr. 103 “Kadastrālās vērtēšanas noteikumi”, kuru 160.punkts noteic, ka šo noteikumu 7., 8. un 9. nodaļa kadastrālās vērtības aprēķinam stājas spēkā 2025. gada 1. janvārī. Kadastrālās vērtības aprēķinā līdz 2024. gada 31. decembrim piemēro Ministru kabineta 2006. gada 18. aprīļa noteikumu Nr. 305 "Kadastrālās vērtēšanas noteikumi" VIII, IX, X, XI, XII un XIII nodaļas normas, kas bija spēkā līdz šo noteikumu spēkā stāšanās dienai. Tādējādi, faktiski Ministru kabineta 2006. gada 18. aprīļa noteikumi Nr. 305 "Kadastrālās vērtēšanas noteikumi" ir zaudējuši spēku 2020.gada 20.februārī, tomēr tajā ietvertais regulējums tiek piemērots un tiks piemērots līdz brīdim, kad kadastrālās vērtēšanas metodika tiks pilnveidota, nodrošinot Kadastra likumā ietverto principu piemērošanu un šos pilnveidojumus atzīs sadarbības partneri..] 

Vienlaikus, lai nodrošinātu līdzīgu nekustamo īpašumu kadastrālo vērtību savstarpēji labāku proporcionālo atbilstību, Ministru kabinetam tiek paredzētas tiesības veikt izmaiņas fiskālās kadastrālās vērtības aprēķināšanas metodikā.
Lai nodrošinātu pašvaldībām iespēju pilnvērtīgi sagatavot nodokļu ieņēmumu prognozes budžeta sagatavošanai, Valsts zemes dienests fiskālās kadastrālās vērtības darbības laikā aprēķinās prognozētās fiskālās kadastrālās vērtības turpmākiem gadiem, līdz stāsies spēkā otrajā pilnveides posmā uzlabotās kadastrālās bāzes vērtības.
Savukārt universālā kadastrālā vērtība būs aktualizētā kadastrālā vērtība, kas tiks pakāpeniski uzlabota vairākos etapos, uzlabojot kadastrālās vērtēšanas metodiku un datu atbilstību (datu kvalitāti).
Kadastrālo vērtību bāzi universālās kadastrālās vērtības aprēķināšanai plānots apstiprināt Ministru kabinetā 2024. gada laikā, nepārsniedzot 80 procentus no vidējā nekustamo īpašumu cenu līmeņa uz 2022. gada 1. jūliju un izmantojot informāciju par nekustamā īpašuma tirgus darījumiem laika periodā no 2012. gada 1. janvāra līdz 2022. gada 1. jūlijam. 
Ņemot vērā Kadastra likuma Pārejas noteikumus, ne vēlāk kā līdz 2027. gada 15. jūnijam[footnoteRef:16] jāpabeidz sagatavošanas darbi kadastrālās vērtēšanas pilnveidei (realizēti otrā un trešā kadastrālās vērtēšanas metodikas pilnveides posmu darbi), kad Ministru kabinets varēs apstiprināt uzlaboto kadastrālo vērtību bāzi. Lai nodrošinātu veikto uzlabojumu rezultātu salīdzināmību, šādas kadastrālo vērtību bāzes apstiprināšanai būs nepieciešams noteikt arī tās aprēķinā izmantojamo nekustamā īpašuma tirgus darījumu periodu, kuram ir jāsakrīt ar 2024. gadā apstiprinātās universālo kadastrālo vērtību bāzes periodu.  [16:  Datums ir tieši un nepastarpināti atkarīgs t.sk. no papildu finansējuma pieejamības visu paredzēto uzlabojumu tehniskai ieviešanai. Līdz ar to, finansējuma nepieejamības gadījumā tas noteikti tiks mainīts, pagarinot termiņu.  ] 

Pašvaldības ir norādījušas, ka tām ir svarīgi, lai šādu kadastrālo vērtību bāze būtu apstiprināta pusotru gadu pirms 1. janvāra, kad ir paredzama tās spēkā stāšanās arī attiecībā uz NĪN aprēķinu. 
Vienlaicīgi šādu prasību paredz arī Kadastra likuma normas, kas tika pieņemtas jau ar 2021. gada 10. jūnija likumu “Grozījumi Nekustamā īpašuma valsts kadastra likumā”  (likuma 68.pants pirmā un otrā daļa: “68.pants (1) Kadastrālo vērtību bāzi apstiprina Ministru kabinets reizi četros gados līdz attiecīgā gada 15.jūnijam. Kadastrālo vērtību bāzi reģistrē Kadastra informācijas sistēmā. (2) Kadastrālās vērtības aprēķinam apstiprināto kadastrālo vērtību bāzi piemēro no aiznākamā gada 1. janvāra.”).
Likumprojekta pārejas noteikumu 50. punkts noteic, ka Ministru kabinets līdz 2027. gada 15. jūnijam pilnveido kadastrālo vērtēšanu regulējošus normatīvos aktus un apstiprina jaunu kadastrālo vērtību bāzi, kuru kadastrālās vērtības aprēķinam uzsāk piemērot atbilstoši šā likuma 68. panta otrajai daļai (ja bāzi apstiprina līdz attiecīgā gada 15. jūnijam, tad to kadastrālās vērtības aprēķinam piemēro no aiznākamā gada 1. janvāra). Minētais nozīmē, ka kadastrālās vērtēšanas metodikas pilnveides otrajā posmā atjaunotā kadastrālo vērtību bāze var stāties spēkā arī 2028. gadā, ja Ministru kabinets minēto kadastrālo vērtību bāzi ir apstiprinājis līdz 2026. gada 15. jūnijam.
Lai nodrošinātu gan fiskālās kadastrālās vērtības, gan universālās kadastrālās vērtības aprēķinu, Valsts zemes dienesta informācijas sistēmās, sākot ar 2025.gadu, tiks ieviests atbilstošs risinājums. Publiski pieejama informācija par kadastrālajām vērtībām tiks nodrošināta Valsts zemes dienesta portālā Kadastrs.lv. 

4. Valsts zemes dienesta resursi kadastrālās vērtēšanas metodikas pilnveidei
Kadastrālās vērtēšanas metodikas pilnveides procesā ir būtiski, lai Valsts zemes dienestam būtu visi nepieciešamie resursi – zinoši darbinieki, dati un informācijas sistēmas.
Valsts zemes dienesta informācijas sistēmas tika izveidotas 90-to gadu beigās, un pēdējā modernizācija (pāreja uz jaunākajām platformām) tika īstenota 2009. gadā. Šādu rīku ikdienas izmantošana ierobežo iespējas veikt efektīvu datu analīzi, un katras nākamās izmaiņas kadastrālās  vērtēšanas metodikā izmaksā arvien vairāk. 
Valsts zemes dienests 2023. gadā pabeidza Eiropas reģionālās attīstības fonda (ERAF) projekta “Kadastra IS modernizācija un datu pakalpojumu attīstība” ieviešanu, kura ietvaros ir veikti būtiski soļi jaunāko IT platformu un rīku ieviešanai. Tomēr šī projekta nosacījumu dēļ pilna Valsts zemes dienesta IT infrastruktūras modernizācija nebija iespējama. Būtiskus ierobežojumus Valsts zemes dienesta IT infrastruktūras attīstībai uzliek arī no 2005. gada nemodernizētie datu apmaiņas risinājumi ar pašvaldībām, kuru dēļ Valsts zemes dienestam ir ierobežotas iespējas uzlabot datu kvalitāti un pieejamību, kā arī jātērē finansējums dārgām datu bāzes licencēm. 
[bookmark: _Hlk165143733]Kadastrālās vērtēšanas sistēmas darbināšanai un uzlabošanai Valsts zemes dienestam šobrīd ir pietiekams štata vietu skaits, bet atlīdzības budžeta (valsts dotācijas sadaļa) trūkuma dēļ nevar pilnvērtīgi aizpildīt ar datu analīzi saistītās amata vietas (2 brīvas amata vietas). Valsts zemes dienests pieņem jaunus datu analītiķus pēc augstskolas, apmāca un pēc tam tie izvēlas strādāt finanšu sektorā, kur par līdzīgu darbu tiek maksāts vairākas reizes lielāks atalgojums, nekā Valsts zemes dienestā. Šāda situācija apgrūtina nepārtrauktās uzlabojumu kultūras nodrošināšanu kadastrālās vērtēšanas jomā. 
Lai nodrošinātu automatizētu vienota īpašuma novērtējuma principu pielietošanu kadastrālo vērtību aprēķinā no 2029. gada, nepieciešamas būtiskas izmaiņas datu analīzes metodēs, IKT rīkos un darbinieku prasmēs. Visas izmaiņas ir plānotas tādā veidā, lai maksimāli automatizētu darbu, izvairoties no papildus štata vietu izveides, tāpēc ir nepieciešams paplašināt automatizētu datu analītikas rīku izmantošanu – datu ezers1 virs. izmantošanu Valsts zemes dienestā. Dotajā projektā Microstrategy platforma tika izvēlēta, jo tā ir kompleksa un vienota platforma, kura nodrošina lietotāju pārvaldību, vienotu datu modeli (shēmu), datu ievadi un darba plūsmas, datu analīzi un lielu atskaišu veidošanu, kā arī dati netiek pārsūtīti caur mākoni, bet atrodas VZD infrastruktūrā.
·  Kadastrā būs nepieciešami ieguldījumi arī datu uzkrāšanas un apstrādes procesos. Ņemot vērā minēto, Valsts zemes dienests papildus nepieciešamo finansējumu ieguldījumiem vienotā īpašumu novērtēšanas principa ieviešanai 2025. gadā  620 931 euro apmērā nodrošinās piešķirto budžeta līdzekļu ietvaros, tajā skaitā finansējums 474 380 euro apmērā tiks pārdalīts no 2023. – 2025. gada prioritārā pasākuma "Piespiedu dalītā īpašuma izbeigšana privatizētajās daudzdzīvokļu mājās" un no 2023. – 2025. gada prioritārā pasākuma "Par valsts budžeta līdzekļiem veicamās zemes kadastrālās uzmērīšanas nodrošināšana”. Turklāt Tieslietu ministrija ir iesniegusi priekšlikumu fiskāli neitrāliem pasākumiem 474 380 euro apmērā 2025. gadam iekļaušanai ikgadējā izdevumu pārskatīšanas informatīvajā ziņojumā. 
· Savukārt jautājums par papildu nepieciešamā finansējuma piešķiršanu Tieslietu ministrijai  budžeta programmā 07.00.00 "Nekustamā īpašuma tiesību politikas īstenošana" 2026. gadā – 575 526 euro; 2027. gadā – 575 526 euro; 2028. gadā un turpmāk ik gadu - 316 199 euro apmērā būtu izskatāms Ministru kabinetā likumprojekta "Par valsts budžetu 2026. gadam un budžeta ietvaru 2026., 2027. un 2028. gadam" sagatavošanas procesā kopā ar visu ministriju un centrālo valsts iestāžu iesniegtajiem priekšlikumiem prioritāriem pasākumiem, ievērojot valsts budžeta finansiālās iespējas (Detalizēti aprēķini norādīti 6. pielikumā). 
· Tomēr, ja budžeta likumprojekta sagatavošanas procesā netiek atbalstīta papildus nepieciešamā finansējuma piešķiršana 2026. gadā un turpmākajos gados, Tieslietu ministrija un Valsts zemes dienests izvērtēs, vai šajā informatīvajā ziņojumā paredzēto pasākumu turpmāka īstenošana ir iespējama. 

	Nr.p.k
	Izdevumi
	2025. gads
	2026. gads
	2027. gads
	2028. gads

	1.
	Microstrategy* licences noma  kadastrālo vērtību datu apstrādei 
	100 000
	100 000
	100 000
	100 000

	2.
	Datu atjaunošana Kadastra informācijas sistēmā** 
	51 982
	51 982
	51 982
	51 982

	3.
	Pētījums par ieguldījumu un ienākumu metodei trūkstošiem datiem
	100 000
	
	
	

	4.
	Kadastra informācijas sistēmas un, Apgrūtināto teritoriju informācijas sistēmu   pilnveide, uzturēšana no 2028.gada
	250 228
	304 823
	304 823
	45 496

	5. 
	Atlīdzība 
(nodrošinot 2025.gada vidusspunktu pret faktisko atlīdzību 2024.gadā) 
	118 721
	118 721
	118 721
	118 721

	
	Kopā
	620 931
	575 526
	575 526
	316 199


* Microstrategy tika izvēlēta 2019.gadā kā kompleksa un vienota platforma, kas nodrošina  iespējas veidot sarežģītus datu modeļus (shēmas), datu ievadi un darba plūsmas, datu analīzi un lielu atskaišu veidošanu, kā arī dati netiek apstrādāti caur mākoni, jo daļa datu satur ierobežotas pieejamības informāciju. Jāatzīmē, ka Microstrategy datu glabāšanai izmanto atvērtā koda datu bāzes, kā arī Power BI tiek vērtēts kā potenciāls datu vizualizācijas rīks datu publicēšanai, un lēmums vēl nav pieņemts. 
**1 jauna amata vieta (Datu zinātnieks), kas tiks nodrošināta VZD ietvaros.

5. NĪN politikas un normatīvā regulējuma pilnveidošana

[bookmark: _Hlk163476149]Saskaņā ar jaunā Valdības rīcības plāna, kas apstiprināts ar Ministru kabineta 2024. gada 16. janvāra rīkojumu Nr. 23 “Par Valdības rīcības plānu Deklarācijas par Evikas Siliņas vadītā Ministru kabineta iecerēto darbību īstenošanai” (TA-2869) 36.1. punktu Finanšu ministrijai līdz 2024. gada 31. maijam sadarbībā ar valdības sociālajiem un sadarbības partneriem jāizstrādā vidēja termiņa valsts nodokļu politikas pamatnostādnes. Nodokļu politikas pilnveidošanas koordinēšanas grupa, kas izveidota valsts nodokļu politikas pamatnostādņu izstrādei un kurā piedalās Valdības koalīciju veidojošo partiju pārstāvji, kā arī sociālo un sadarbības partneru pārstāvji, detalizēti izvērtēs iespējamās alternatīvas, lai valsts izaugsmei atbalstošas nodokļu sistēmas izmaiņas varētu iesniegt apstiprināšanai Ministru kabinetā līdz šā gada pirmajam pusgadam.[footnoteRef:17] Nodokļu politikas pamatnostādnes, iespējams, iezīmēs arī NĪN politikas attīstības virzienus, t.sk. apskatot attīstības tendences kaimiņvalstīs (sk. 4. pielikumu).  [17:  Informatīvais ziņojums “Par Valsts nodokļu politikas pamatnostādņu 2024. – 2027. gadam izstrādes virzību”, pieejams: https://tapportals.mk.gov.lv/legal_acts/14378840-4469-4c8f-8d4d-4c513c891d76] 


6. Nosacījumi aktualizētās kadastrālās vērtības piemērošanai NĪN aprēķinam

Aktualizētā kadastrālā vērtība var tikt izmantota NĪN aprēķinam un citiem maksājumiem valsts un pašvaldību budžetā tikai tad, kad izpildīsies šādi nosacījumi:
· pilnveidotā kadastrālās vērtēšanas metodika nodrošina Kadastra likumā[footnoteRef:18] ietverto principu piemērošanu un šos pilnveidojumus atzīst sadarbības partneri; [18:  Grozījumiem, kas ietverti likumprojektā “Grozījumi Nekustamā īpašuma valsts kadastra likumā” Nr.288/Lp14; Pieejams: https://titania.saeima.lv/LIVS14/saeimalivs14.nsf/webSasaiste?OpenView&restricttocategory=288/Lp14] 

· Ministru kabinets ir apstiprinājis jaunu kadastrālo vērtību bāzi, kas izstrādāta, pamatojoties uz pilnveidotiem normatīvajiem aktiem otrā kadastrālās vērtēšanas metodikas pilnveidošanas posma ietvaros;
· pirms kadastrālo vērtību bāzes apstiprināšanas sabiedrībai ir pieejamas, balstoties uz šo bāzi aprēķinātās, prognozētās kadastrālās vērtības, kā arī šo vērtību salīdzināmās tematiskās kartes, kurās attēlota katras zemes vienības, ēkas un apbūvēta īpašuma 1m2 prognozētā kadastrālā vērtība;
· kadastrālo vērtību bāze ir savlaicīgi  apstiprināta – pusotru gadu pirms var uzsākt tās piemērošanu, ņemot vērā saistību ar  NĪN politikas pilnveidošanu;
· NĪN piemērošanas nosacījumi ir zināmi savlaicīgi (grozījumi likumā “Par nekustamā īpašuma nodokli” ir stājušies spēkā pusotru gadu pirms tā taksācijas gada, ar kuru uzsāk minēto grozījumu piemērošanu), kas ļauj pašvaldībām sagatavoties nodokļa piemērošanai[footnoteRef:19]. [19:  Izdot saistošos noteikumus, sagatavot NĪN prognozi utt.] 


7. Riski kadastrālas vērtības piemērošanai bez būtiskiem uzlabojumiem sistēmā

[bookmark: _Hlk161314634]	Pastāv iespēja uzsākt izmantot universālo kadastrālo vērtību NĪN un citiem maksājumiem bez kadastrālās vērtēšanas sistēmas uzlabojumu otrā posma ieviešanas. Lai gan šāda pieeja var nodrošināt iespēju ieviest izmaiņas NĪN politikā ātrāk un bez būtiskiem ieguldījumiem VZD kapacitātē, tāda rīcība nav atbalstāma. Aktualizētās kadastrālās vērtības izmantošana nodokļu administrēšanā pirms laika var veicināt nevienlīdzību un netaisnību maksājumos – maksājumu apjoms nav proporcionāls nekustamā īpašuma ekonomiskajam labumam, nepamatoti pakļauj riskam ekonomiski neaizsargātos iedzīvotājus (sk. 4. pielikumu). Jo īpaši nevienlīdzība un netaisnība šādā gadījumā pieaugs starp tipveida un ekskluzīvo, kā arī premium segmenta īpašniekiem, jo pirms kadastrālās vērtēšanas sistēmas uzlabojumu otrā posma ieviešanas, šo īpašumu kadastrālās vērtības vienas vērtību zonas ietvaros joprojām būs līdzīgas. Tādejādi, nemainot esošo kadastrālās vērtēšanas metodiku, nodokļa efektīvā likme attiecībā pret īpašuma tirgus vērtību tipveida īpašumu īpašniekiem pieaugs daudz straujāk. Kā būtisku risku jāpiemin tiesvedības un zaudējumu atlīdzināšanas pienākumus no valsts budžeta. Līdz ar to nebūtu pieļaujams, ka kadastrālās vērtības, kuru aprēķinam tiek izmantota kadastrālo vērtību bāze, kuras izstrādei nepieciešami būtiski uzlabojumi, tiktu izmantota NĪN aprēķināšanai. 
Prognozējams, ka gadījumā, ja NĪN aprēķinam tiktu izmantotas kadastrālās vērtības, kas balstītas kļūdainos datos, aprēķinos, korekcijas koeficientos, sabiedrībai netiks nodrošināts taisnīgums, kas skar nekustamo īpašumu vērtības.
Turklāt laika posms, kurā kadastrālo vērtību aktualizēšana ir atsaistīta no NĪN administrēšanas un nerada papildus finansiālu slogu personām, dod iespēju pārskatīt kadastrālās vērtēšanas metodiku, pilnveidot datu ievākšanas procesus un saņemt atgriezenisko saiti no ekspertiem, sadarbības partneriem un pašām personām.  


1. pielikums

Pārskats par ar kadastrālo vērtību saistītiem maksājumiem
Kadastrālā vērtība tiek izmantota vairāk nekā 20 dažādiem mērķiem, lai noteiktu dažādu maksājumu apmēru valsts vai pašvaldības budžetā (nodokļi, nodevas, nomas maksa, izpirkuma maksa, kompensācijas u.c.), normatīvajos aktos noteiktu maksājumu apmēru starp privātpersonām (likumiskā zemes lietošanas tiesība, atlīdzība). Turklāt kadastrālā vērtība tiek izmantota kā kritērijs dažādu lēmumu pieņemšanā. 
1. Kadastrālā vērtība - publisko maksājumu apmēra noteikšanai.
	Kadastrā ir reģistrēti ap 5 milj.[footnoteRef:20] nekustamā īpašuma objektu, kam tiek noteikta kadastrālā vērtība. Gandrīz visi minētie objekti tiek aplikti ar NĪN, izņemot likumā “Par nekustamā īpašuma nodokli” noteiktos nekustamā īpašuma objektus[footnoteRef:21] un tādējādi skar lielāko sabiedrības daļu un veido vairāk nekā 200 milj. euro ieņēmumu pašvaldību budžetos ik gadu[footnoteRef:22].  [20:  Pieejams: https://www.vzd.gov.lv/lv/kadastra-registretie-kadastra-objekti. ]  [21:  Likuma “Par nekustamā īpašuma nodokli” 1.panta otrā daļa. Pieejams: https://likumi.lv/ta/id/43913-par-nekustama-ipasuma-nodokli.]  [22:  LR Saeimas 2022.gada septembra pētījums “Nekustamā īpašuma nodokļu sistēmas Baltijas valstīs un Ziemeļvalstīs” Pieejams:  https://saeima.lv/petijumi/Nekustama_ipasuma_nodoklu_sistemas_Baltijas_valstis_Ziemelvalstis.pdf; skatīt arī 3.attēlu.] 

	No nekustamā īpašuma kadastrālās vērtības, ja tā ir augstāka par darījuma summu, tiek aprēķināta zemesgrāmatu valsts nodeva[footnoteRef:23]. Saskaņā ar Tiesu administrācijas sniegto informāciju (uz 2023. gada decembri) no Valsts vienotās datorizētās zemesgrāmatas 2020. gadā zemesgrāmatu valsts nodevas maksājums, kas tika aprēķināts no kadastrālās vērtības, valsts budžetā sastādīja aptuveni 2,2 milj. euro, kas veido 7% no visiem gadījumiem, kad tiek maksāta zemesgrāmatu valsts nodeva. Lielākie ieņēmumi no zemesgrāmatu valsts nodevas, kas tika aprēķināta no kadastrālās vērtības, sastādīja aptuveni 4,1 milj. euro 2022. gadā, kas sastāda 11% no visiem zemesgrāmatu valsts nodevas maksājumiem, savukārt 2023. gadā – 1,4 milj. euro, kas sastāda 5% no visiem gadījumiem un ir mazākais ieņēmumu apjoms kopš 2020. gada.  [23:  Ministru kabineta 2009.gada 27.oktobra noteikumi Nr.1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā”.] 

	Vairākos normatīvajos aktos kadastrālā vērtība ir noteikta kā pamats zemes nomas maksas aprēķinam[footnoteRef:24], diferencējot procentu likmes no 0,5% - 6% atkarībā no subjekta, kurš nomā zemi, vai mērķa, kādam zeme tiek izmantota. Jānorāda, ka arī pašvaldības atbilstoši Ministru kabineta dotajam pilnvarojumam[footnoteRef:25] to saistošajos noteikumos ir noteikušas dažādas procentu likmes no kadastrālās vērtības neapbūvētas zemes nomai, kas svārstās no 1% - 10%. Zemes nomai pielīdzināmi arī tie gadījumi, kad maksājums noteikts konkrētā apmērā no kadastrālās vērtības un ir maksājams ar noteiktu regularitāti (reizi gadā), piemēram, atlīdzība par servitūta nodibināšanu[footnoteRef:26], zemes likumiskās lietošanas tiesība[footnoteRef:27]. Tieslietu ministrijas rīcībā nav informācija par valsts un pašvaldību ieņēmumu apjomu, kuru veido zemes nomas maksa, kas tiek aprēķināta no kadastrālās vērtības. [24:  Likums “Par zemes īpašuma tiesību atjaunošanu Latvijas Kara invalīdu savienībai”; likums “Par zemes privatizāciju lauku apvidos”; Ministru kabineta 2018. gada 19. jūnija noteikumi Nr. 350 “Publiskas personas zemes nomas un apbūves tiesības noteikumi”; Ministru kabineta 2011.gada 6.septembra noteikumi Nr. 696 “Zemes dzīļu izmantošanas licenču un bieži sastopamo derīgo izrakteņu ieguves atļauju izsniegšanas kārtība, kā arī publiskas personas zemes iznomāšanas kārtība zemes dzīļu izmantošanai”; Ministru kabineta 2005. gada 30. augusta noteikumi Nr. 644 “Noteikumi par neizpirktās lauku apvidus zemes nomas līguma noslēgšanas un nomas maksas aprēķināšanas kārtību”.]  [25:  Ministru kabineta 2018. gada 19. jūnija noteikumi Nr. 350 “Publiskas personas zemes nomas un apbūves tiesības noteikumi” 31.punkts.]  [26:  Ostu likums, Ventspils brīvostas likums.]  [27:  Par zemes reformu Latvijas Republikas pilsētās.] 

[bookmark: _Hlk159096617]	 
2. Kadastrālā vērtība atlīdzības noteikšanai
Normatīvajos aktos, kas noteic dažāda veida īpašuma lietošanas tiesību aprobežojumus (energoapgāde, ūdensapgāde, elektroniskie sakari, zemes dzīles, publiskie ūdeņi)[footnoteRef:28], kadastrālā vērtība ir pamats vienreizējas atlīdzības noteikšanai. Atlīdzības apmērs tiek noteikts atšķirīgi un tā svārstās no 3% - 200%  no aprobežotās platības kvadrātmetra kadastrālās vērtības.  [28:  Ministru kabineta 2022. gada 29. marta noteikumi Nr. 201 “Noteikumi par zaudējumiem, kas rodas, nodrošinot piekļuvi iekšzemes publiskajiem ūdeņiem, jūras piekrastes joslai un īpaši aizsargājamām dabas teritorijām”; Ministru kabineta 2022. gada 22. martā noteikumi Nr. 185 “Atlīdzības aprēķināšanas un izmaksāšanas kārtība par zemes dzīļu īpašuma tiesību aprobežojumu valsts nozīmes zemes dzīļu nogabalos”; Ministru kabineta 2006. gada 25. jūlija noteikumi Nr. 603 “Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”; Ministru kabineta 2017. gada 16. augusta noteikumi Nr. 479 “Atlīdzības aprēķināšanas kārtība par centralizētās ūdensapgādes, centralizētās kanalizācijas sistēmas vai tās daļas ierīkošanai vai pārbūvei nepieciešamā nekustamā īpašuma lietošanas tiesību aprobežošanu”; Ministru kabineta 2023. gada 2. maija noteikumi Nr. 217 “Elektronisko sakaru tīkla ierīkošanai un būvniecībai nepieciešamā zemes īpašuma lietošanas tiesību aprobežojuma atlīdzības noteikšanas kārtība”.] 


3. Kadastrālā vērtība tiek izmantota kā kritērijs lēmumu pieņemšanā, piemēram, piešķirot termiņuzturēšanās atļauju[footnoteRef:29], maksātnespējas procesā[footnoteRef:30], kā viens no pamatnosacījumiem, kad mājokļa īpašniekam piemēro saudzējošāku režīmu. Papildus minētajam jānorāda, ka kadastrālā vērtība tiek izmantota kā kritērijs lauksaimniecības zemes iegādes aizdevuma piešķiršanai.[footnoteRef:31]  [29:  Imigrācijas likuma 23.pants.]  [30:  Maksātnespējas likuma 148.pants.]  [31:  Ministru kabineta 2018. gada 22. maija noteikumi Nr. 295 “Valsts atbalsta piešķiršanas kārtība lauksaimniecībā izmantojamās zemes iegādei lauksaimniecības produkcijas ražošanai”.] 

	Kadastrālā vērtība tiek visai plaši izmantota arī citās jomās, kas nav tieši saistītas ar fiskālu ietekmi, piemēram, valsts iestāžu grāmatvedības uzskaitē[footnoteRef:32], izmaksu un vērtību izmaiņu uzrādīšanā finanšu pārskatos[footnoteRef:33], kā arī gadījumos, kad nav zināma nekustamā īpašuma iegādes vai sākotnējā vērtība[footnoteRef:34].  [32:  Ministru kabineta 2018. gada 13. februāra noteikumi Nr. 87  “Grāmatvedības uzskaites kārtība budžeta iestādēs”.]  [33:  Ministru kabineta 2015. gada 22. decembra noteikumi Nr. 775 “Gada pārskatu un konsolidēto gada pārskatu likuma piemērošanas noteikumi”.]  [34:  Fizisko personu mantiskā stāvokļa un nedeklarēto ienākumu deklarēšanas likums; Ministru kabineta 2022. gada 1. marta noteikumi Nr. 145 “Kārtība, kādā uzņēmumi, kuri kārto grāmatvedību divkāršā ieraksta sistēmā un ir iedzīvotāju ienākuma nodokļa maksātāji par ienākumiem no saimnieciskās darbības, sagatavo un iesniedz finanšu pārskatu”.] 



2. pielikums

Inovācijas laboratorijas koprades sesiju laikā ciešā sadarbībā ar sadarbības partneriem esošajā kadastrālās vērtēšanas metodikā tika apzinātas vismaz 29 sistēmiskās problēmas (tomēr jāuzsver, ka problēmu uzskaitījums nav galīgs, jo to neļāva sprinta ietvars, kā arī būtiski atšķīrās sprinta dalībnieku problēmu prioritizācija): 
1) Neapbūvētai apbūves zemei kadastrālās vērtības aprēķinā netiek ņemts vērā zonējums un apbūves noteikumi.
2) Esošā grupējuma potenciāla neatbilstība tirgus situācijai.
3) Rezultātu validācijas veida kopīgs izvērtējums/ vienošanās.
4) Apbūvētas Zemes lietošanas mērķi neatspoguļo apbūves noteikumus un dalījumu tirgū. 
5) Nepietiekami ņemta vērā savrupmāju platība (ļoti mazas un ļoti lielas).
6) Izmaksu pieeja visām ēkām, ne tikai inženierbūvēm.
7) Visās vērtību zonās aprēķinātas 44 bāzes vērtības zemei nevar pamatot ar tirgus datiem.
8) Zemei zem apbūves Ministru kabineta noteikumi atļauj īpašniekam izvēlēties kadastrālo vērtību (caur telpu grupu lietošanas mērķi).
9) Ēku klasifikācija neatbilst situācijai dabā un tirgus iedalījumam.
10) Neapbūvētai zemei Ministru kabineta noteikumi atļauj īpašniekam izvēlēties un mainīt kadastrālo vērtību (caur nekustamā īpašuma lietošanas mērķi).
11) Nav ieviests vienota īpašuma vērtēšanas modelis.
12) Vērtību zonas ir daudz vairāk, nekā tās var pamatot no tirgus tendencēm.
13) Ministru kabineta noteikumi ļauj optimizēt kadastrālo vērtību līdz 1.2 EUR/kv.m. zemei ar mežu.
14) Apbūvei Ministru kabineta noteikumi atļauj īpašniekam izvēlēties un mainīt kadastrālo vērtību (caur galveno lietošanas veidu).
15) Neapbūvēta apbūvei paredzēta zeme (nekustamā īpašuma lietošanas mērķis 1031) ļauj optimizēt kadastrālo vērtību līdz 1.5 EUR/kv.m.
16) Ēku nolietojuma aprēķina metodika nav adekvāta, neatspoguļo tirgus realitāti.
17) Nav identificēti ekskluzīvie un premium īpašumi, šādu īpašumu novērtējums ir kļūdains.
18) Apbūvei negatavās zemes identificēšanas pieeja un procesi nav efektīvi.
19) Nav pilnvērtīgi publiskots pamatojums par vērtību zonām.
20) Esošā kadastrālo vērtību metodikā nav ieviesta ienākumu pieeja komercīpašumu vērtības aprēķinā.
21) Vērtību zonu noteiktās robežas negatīvi ietekmē līdzīgu īpašumu vērtību precizitāti.
22) Ēku nolietojums vietām neatspoguļo situāciju dabā, nav aktualizēts.
23) Apbūvētu īpašumu zemes daļas ‘vērtības’ pielīdzināšana neapbūvētu zemju darījumu cenām.
24) Darījumu ar apbūvētu zemi mākslīga sadalīšana atsevišķi novērtējamās komponentēs.
25) Nav pilnvērtīgi publiskots pamatojums par vērtību zonu bāzes vērtībām.
26) Visās vērtību zonās aprēķinātas 38 bāzes vērtības būvēm nevar pamatot ar tirgus datiem.
27) Reģistrētie nekustamā īpašuma lietošanas mērķi neatbilst situācijai dabā, nav aktualizēti dati.
28) Reģistrētie galvenie lietošanas veidi neatbilst situācijai dabā, nav aktualizēti dati.
29) Netiek ņemta vērā iekštelpu apdares esamība, vecums un kvalitāte.

Apzinātos problēmjautājumus var apkopot  šādos jautājumu blokos:
1.  ēku nolietojums (piemēram, jāpārskata nolietojuma aprēķināšanas metodika, nolietojuma atbilstība aktuālajai situācijai dabā u.c.);
2.  kadastrālo vērtību bāzes vērtību zonas (piemēram, jāpārskata kadastrālo vērtību bāzes vērtību zonas, pielīdzinot tās nekustamo īpašumu tirgus datiem/tendencēm, u.c.);
3. Neapbūvētu zemju kadastrālā vērtēšana (esošie nekustamā īpašuma lietošanas mērķi), neapbūvētu zemju vērtēšanu balstīt teritorijas plānojumos;
4. Apbūvētu zemju kadastrālā vērtēšana, apstākļos, kad tirgus darījumi ir par zemi un ēku kopā;
5. Ēku kadastrālā vērtēšana, apstākļos, kad tirgus darījumi ir par zemi un ēku kopā, kā arī datu identifikācija, kas bez ēkas nolietojuma identificē būtiski dažādus blakus esošos ēku īpašumus, jo īpaši pilsētu centros;
6. Ekskluzīvo un premium īpašumu kadastrālā vērtēšana un identificēšana;
7. Tirgū viszemāk vērtēto nekustamo īpašumu (par kuriem darījumu datu ir ļoti maz) kadastrālā vērtēšana un identificēšana;
8. Vienotā nekustamā īpašuma vērtēšana.

Apzinātie problēmjautājumi aptver ne tikai kadastrālās vērtēšanas metodikas aspektus, bet arī tādus horizontālus jautājumus kā datu iegūšana, datu kvalitāte, klasifikācija u.c. 

Katrā no šiem blokiem ietvertie jautājumi ir risināmi trijos posmos, kas ir izklāstīti šajā informatīvajā ziņojumā.

4. pielikums

Esošās situācijas analīze nodokļu jomā
1. NĪN ieņēmumi 
1.1. NĪN ieņēmumu izmantošana
NĪN aprēķina, iekasē un administrē pašvaldības un visi ieņēmumi no NĪN nonāk pašvaldību budžetos. Pašvaldību likuma 4.panta ceturtā daļa nosaka, ka autonomo funkciju izpildi[footnoteRef:35] finansē no pašvaldības budžeta, ja Pašvaldību likumā nav noteikts citādi.  [35:  Piemēram, dažādas infrastruktūras atbilstoša  uzturēšana, sociālie pabalsti, bērnudārzu finansēšana u.c. vajadzības.] 

NĪN maksāšanas uzdevums ir veicināt efektīvu un lietderīgu nekustamo īpašumu izmantošanu un nodrošināt pašvaldības ar līdzekļiem (ieņēmumiem) savu autonomo funkciju nodrošināšanai, kas ietver sevī arī nekustamā īpašuma izmantošanai nepieciešamās infrastruktūras uzturēšanu. No NĪN saņemtie ieņēmumi ļauj pašvaldībām nodrošināt dažādu nepieciešamo pakalpojumu pieejamību iedzīvotājiem, piemēram, dažādu infrastruktūru atbilstošu uzturēšanu, bērnudārzu finansēšanu, pabalstu izmaksu u.c. Normatīvais regulējums nenosaka, ka NĪN ieņēmumi pašvaldībām būtu jāizlieto kādiem konkrētiem mērķiem vai konkrētu izdevumu apmaksai. 

1.2. NĪN kopējie ieņēmumi
Analizējot NĪN ieņēmumus laika periodā no 2013. gada līdz 2023. gadam (skat. 3.attēlu), redzams, ka  kopumā tiem bijusi pieaugoša tendence – desmit gadu laikā NĪN ieņēmumi pieauguši par 63,8 milj. euro jeb 37 %. Izņēmums ir bijis 2018. un 2020. gads, kad bija vērojams neliels NĪN ieņēmumu samazinājums. Pēdējos trīs gados NĪN ieņēmumu pieaugums bijis mērens – tie pieauguši vidēji par 4,8 milj. euro jeb 2,1 % gadā, 2023. gadā uzrādot mazliet straujāku pieaugumu 5,9 milj. euro apmērā. 

NĪN ieņēmumi, milj.,euro (2013.-2023.g.) un % no IKP

Avots: Valsts kasē iesniegtie pašvaldību budžeta pārskati.

Lai gan NĪN ieņēmumi uzrāda stabilu un mērenu pieaugumu, vienlaikus ir jāvērtē arī NĪN ieņēmumu īpatsvars no iekšzemes kopprodukta (turpmāk – IKP) un pašvaldību kopējos nodokļu ieņēmumos. Dati liecina, ka NĪN ieņēmumi procentos no IKP laika periodā no 2013. gada līdz 2016. gadam pieauga, sasniedzot 0,87% no IKP, bet turpmākajos gados pakāpeniski samazinājās, 2023. gadā sasniedzot vairs tikai 0,55% no IKP. Tas skaidrojams ar to, ka kopš 2016. gada nav mainījusies kadastrālo vērtību bāze (attiecīgi 2012.-2013.gada tirgus vērtības nekustamajiem īpašumiem) (sīkāku skaidrojumu skat. 2. sadaļā), kā arī nav bijušas izmaiņas NĪN piemērošanā likuma līmenī, kas veicinātu NĪN ieņēmumu pieaugumu. Vienlaikus jāatzīst, ka Latvijā NIN ieņēmumi % no IKP ir augstākie starp Baltijas valstīm, pēdējie pieejamie Eiropas Komisijas dati par 2022.gadu rāda, ka Latvijā tie bija 0,6%, kamēr Lietuvā 0,3%, bet Igaunijā 0,2%. Savukārt, piemēram,  Vācijā 2022.gadā NIN ieņēmumi bija 0,4% no IKP, bet Austrijā – 0,2%. Tomēr šis rādītājs skatāms katras valsts kopējās nodokļu sistēmas kontekstā.

4.attēls
NĪN ieņēmumu īpatsvars pašvaldību nodokļu ieņēmumos,%

Avots: Valsts kasē iesniegtie pašvaldību budžeta pārskati.


1.3. NĪN ieņēmumi no dažādiem nekustamā īpašuma objektu veidiem
Vērtējot NĪN ieņēmumus sadalījumā pa nekustamā īpašuma objektu veidiem, redzams, ka lielākie NĪN ieņēmumi ir par zemi (gan zemi zem mājokļiem, gan zemi zem pārējām ēkām un būvēm, gan neapbūvēto zemi). Piemēram, 2023.gadā nedaudz vairāk kā pusi no kopējiem NĪN ieņēmumiem, kas bija 236,5 milj. euro, veidoja NĪN ieņēmumi par zemi, 31,2% – ieņēmumi par ēkām un būvēm, kas nav dzīvojamās mājas vai dzīvojamās telpu grupas, bet 17,9% – par mājokļiem (saīsināts apzīmējums ēku daļai, kas ir dzīvojamās mājas vai dzīvojamās telpu grupas nedzīvojamās ēkās).
Lai arī pašvaldību ieņēmumi no NĪN sadalījumā pa nekustamā īpašuma objektu veidiem uzrāda nelielu pieaugumu absolūtajos skaitļos, tomēr dati liecina, ka NĪN ieņēmumu daļa no zemes procentos no kopējiem NĪN ieņēmumiem ir nedaudz samazinājusies. 2021.gadā NĪN ieņēmumi no zemes veidoja 52,04%, 2022.gadā 51,6% un 2023.gadā 50,96% no kopējiem NĪN ieņēmumiem. Vienlaikus NĪN ieņēmumu par mājokļiem un ēkām īpatsvars pakāpeniski pieaug.

NĪN ieņēmumi sadalījumā pa nekustamā īpašuma objektu veidiem 
2009. - 2023.g, milj. euro, %

Avots: Valsts kasē iesniegtie pašvaldību budžeta pārskati.

Salīdzinot NĪN ieņēmumus pa nekustamā īpašuma objektu veidiem, secināms, ka to struktūra teritoriālajā griezumā būtiski atšķiras. Daļā pašvaldību dominē NĪN ieņēmumi no zemes (piemēram, Varakļānu, Jelgavas un Balvu novadu pašvaldībās NĪN ieņēmumi no zemes pārsniedz 86% no NĪN ieņēmumiem). Savukārt daļā pašvaldību, galvenokārt valstspilsētās, lielāko ieņēmumu daļu vai ļoti būtiskus NĪN ieņēmumus veido NĪN ieņēmumi no ēkām un inženierbūvēm (piemēram, Liepājā, Daugavpilī un Ventspilī NĪN ieņēmumi no ēkām un inženierbūvēm attiecīgi pārsniedz  40%). Savukārt apmēram 20% NĪN ieņēmumu daļu par mājokļiem veido NĪN ieņēmumi Pierīgas pašvaldībās un valstspilsētās. Vienlaikus jāatzīmē, ka daļā no pašvaldībām tiek izmantota iespēja mājokļiem, kas netiek apdzīvoti vispār vai daļēji netiek apdzīvoti (administratīvais kritērijs bieži - nav deklarēto personu), piemērot NĪN likmi ēkām – 1,5%.
Papildus minētajam, vērtējot šo nekustamo īpašumu objektu struktūru kopsakarā ar modelēto informāciju par kadastrālajām vērtībām, kas balstītas 2022.gada tirgus informācijā, redzams, ka lielākais kadastrālo vērtību pieaugums varētu skart lauksaimniecības zemju un individuālo dzīvojamo māju apbūves zemju īpašniekus, kā arī daudzdzīvokļu un sociālo dzīvojamo māju, publisko ēku un palīgēku īpašniekus. 





5. pielikums

Ieskats kaimiņvalstu situācijā nekustamā īpašuma nodokļa jomā

Vērtējot NĪN politiku Latvijā un citās valstīs, jāņem vērā, ka NĪN politika nav skatāma atrauti no citu nodokļu politikas konkrētajā valstī un jāsaprot, ka katras valsts budžeta ieņēmumu un nodokļu politikas veidošanas nacionālie lēmumi ir noteikti, par pamatu ņemot šīs valsts ekonomiskos, ģeogrāfiskos, politiskos, vēsturiskos u.c. aspektus, piemēram, iedzīvotāju skaitu, uzņēmējdarbības vides attīstību, nekustamo īpašumu struktūru un piederību.
NĪN politikai Latvijā un kaimiņvalstīs – Lietuvā un Igaunijā – ir gan kopīgas iezīmes, gan atšķirīgas iezīmes. Viena no būtiskākajām atšķirībām ir ēku un būvju (arī mājokļu) aplikšana ar NĪN.

8.attēls
NĪN ieņēmumi ES valstīs* 2022. gadā, % no IKP

*Maltā netiek piemērots nekustamā īpašuma nodoklis.
Avots: Eurostat, Eiropas Komisija.

Salīdzinājumā ar kaimiņvalstīm – Lietuvu un Igauniju – NĪN ieņēmumi Latvijā ir būtiski augstāki – 2022. gadā tie veidoja 0,6% no IKP, savukārt Lietuvā un Igaunijā attiecīgi 0,3% un 0,2% no IKP. Tai pat laikā, salīdzinot ar Poliju, kur NĪN ieņēmumi 2022.gadā veidoja 1% no IKP, NĪN ieņēmumi Latvijā ir būtiski zemāki.

Igaunija
Līdz 2023. gadam. - Igaunijas[footnoteRef:36] zemes nodokļa bāze ir masveidā novērtēta zemes vērtība.  [36:  Land tax | Estonian Tax and Customs Board (emta.ee).
] 

No 2024. gada - 2022. gadā Igaunijā tika veikta zemes masveida vērtēšana, kuras rezultātā mainījās zemes vērtība. Līdz 2023. gadam zemes nodoklis tika aprēķināts, pamatojoties uz 2001. gada zemes vērtēšanas rezultātiem. Sākot ar 2024. gadu, zemes nodoklis tiek aprēķināts, pamatojoties uz 2022. gada masveida vērtēšanas rezultātiem.
Lietuva
Ar nodokli apliekamā vērtība ir nekustamā īpašuma vidējā tirgus vērtība.
Nekustamā īpašuma ar nodokli apliekamo vērtību nosaka, izmantojot salīdzināmās vērtības vai lietošanas ienākuma vērtības metodi (izmantojot nekustamā īpašuma masveida vērtēšanas) vai izmaksu metodi. Nekustamā īpašuma vērtēšana veicama ne retāk kā reizi 5 gados. Nekustamā īpašuma vērtības, kas noteiktas pēc masveida novērtējuma standartiem uz 2021.gada 1.janvāri tiek izmantotas nekustamā īpašuma nodokļa aprēķināšanai  5 gadu periodam (2021., 2022., 2023., 2024., 2025.)[footnoteRef:37]. [37:  Immovable property tax - VMI. ] 

KV kopsummu izmaiņas zemei ar KV bāzi atbilstoši situācijai NĪ tirgū uz 2022.gada vidu 

Spēkā esošās KV kopsumma (Miljd. EUR)	
Savrupmājas	Daudzdzīvokļu	Komercdarbības	Sabiedriskas	Ražošanas un infrastruktūras	Lauksaimniecības, mežsaimn.	Zeme zem publiskiem ūdeņiem	2.27	1.49	1.32	0.71	0.94	2.84	0.28999999999999998	Projektētās KV kopsumma (Miljd. EUR)	
Savrupmājas	Daudzdzīvokļu	Komercdarbības	Sabiedriskas	Ražošanas un infrastruktūras	Lauksaimniecības, mežsaimn.	Zeme zem publiskiem ūdeņiem	4.3099999999999996	2.17	1.94	1.23	1.53	10.050000000000001	0.61	



KV kopsummu izmaiņas ēkām ar KV bāzi atbilstoši situācijai NĪ tirgū uz 2022.gada vidu

Spēkā esošās KV kopsumma (Miljd. EUR)	

Savrupmājas	Daudzdzīvokļu, sociālās	Komercēkas	Publiskās ēkas	Ražošanas, sakaru, garāžu un noliktavu ēkas	Lauksaimniecības ēkas	Palīgēkas 	4.4400000000000004	9.9600000000000009	3.03	0.86	1.61	0.12	0.38	Projektētās KV kopsumma (Miljd. EUR)	
Savrupmājas	Daudzdzīvokļu, sociālās	Komercēkas	Publiskās ēkas	Ražošanas, sakaru, garāžu un noliktavu ēkas	Lauksaimniecības ēkas	Palīgēkas 	10.02	26.32	6.45	2.33	2.1800000000000002	0.11	1.1299999999999999	
Savrupmājas	Daudzdzīvokļu, sociālās	Komercēkas	Publiskās ēkas	Ražošanas, sakaru, garāžu un noliktavu ēkas	Lauksaimniecības ēkas	Palīgēkas 	

